b'\n_START_ARTICLE_\nR\xc3\xb8dkantfly\n_START_SECTION_\nUtseende\n_START_PARAGRAPH_\nEt middelsstort (vingespenn 35 \xe2\x80\x93 41 mm), brokete nattfly. Forkroppen (thorax) er brungul eller r\xc3\xb8dbrun i midten, gr\xc3\xa5 p\xc3\xa5 sidene, en klokkeformet, svart tegning skiller de to fargene. Forvingen er lysgr\xc3\xa5, den ytterste delen og en stor flekk ved bakkanten ca. 1/3 ut i vingen er okerfarget. Nyre- og ringmerkene er svartkantede og tydelige med m\xc3\xb8rk eller okerfarget kjerne. Den indre mellomlinjen, som danner ytterkanten p\xc3\xa5 oker-flekken ved bakkanten, er trippel, kraftig i den bakre halvdelen. Den ytre mellomlinjen, som danner yttergrensen for vingens midtfelt, er dobbel, p\xc3\xa5 innersiden b\xc3\xb8lgete, yttersiden mer jevnt buet. Vingens ytterkanter smalt brunsvart. Bakvingen er lysgul med et bredt, brunsvart b\xc3\xa5nd langs ytterkanten. Hos hannen er de bakerste bakkroppsleddene kledt med gulhvite h\xc3\xa5r.\n_START_SECTION_\nLevevis\n_START_PARAGRAPH_\nR\xc3\xb8dkantflyet lever p\xc3\xa5 t\xc3\xb8rre grasmarker og enger. Larvene lever p\xc3\xa5 ulike urter, blant andre syrer (Rumex spp.), marian\xc3\xb8kleblom (Primula veris) og nonsblom (Anagallis arvensis, ogs\xc3\xa5 kjent som r\xc3\xb8d pimpernell). De voksne sommerfuglene flyr i august \xe2\x80\x93 september og kommer gjerne til lys.\n_START_SECTION_\nUtbredelse\n_START_PARAGRAPH_\nDen er utbredt i Nord-Afrika, i Europa bortsett fra lengst i nord og vest, i Midt\xc3\xb8sten og videre \xc3\xb8stover til Iran. I Norge finnes den bare langs kysten fra \xc3\x98stfold til Aust-Agder.'